Ziņojums

**Ukrainas civiliedzīvotāju nodarbinātība**

**2022.-2023.gadā**

Labklājības ministrija

Rīga, 2024

**Saturs**

[1. Ukrainas civiliedzīvotāji Latvijā 3](#_Toc163062564)

[2. Ukrainas civiliedzīvotāju tiesības un pienākumi Latvijas darba tirgū 3](#_Toc163062565)

[3. Nodarbinātības valsts aģentūrā reģistrēto Ukrainas civiliedzīvotāju portrets 5](#_Toc163062566)

[4. Nodarbinātības valsts aģentūras pakalpojumi Ukrainas civiliedzīvotājiem 8](#_Toc163062567)

[4.1. Dalība aktīvajos nodarbinātības pasākumos 9](#_Toc163062568)

[4.2. Nodarbinātības un pašnodarbinātības uzsākšanas pabalsts 10](#_Toc163062569)

[4.3. Nodarbinātības valsts aģentūras sadarbība ar darba devējiem 10](#_Toc163062570)

[4.4. Nodarbinātības valsts aģentūras secinājumi par Ukrainas civiliedzīvotāju nodarbinātību 11](#_Toc163062571)

[5. Valsts ieņēmumu dienesta dati par Ukrainas civiliedzīvotājiem 12](#_Toc163062572)

[Kopsavilkums un secinājumi 16](#_Toc163062573)

[Institūciju un organizāciju priekšlikumi 18](#_Toc163062574)

[Noderīga informācija 19](#_Toc163062575)

# **Ukrainas civiliedzīvotāji Latvijā**

2022.gada 3. martā Saeima pieņēma (stājās spēkā 2022.gada 5. martā) Ukrainas civiliedzīvotāju atbalsta likumu (turpmāk - Likums)[[1]](#footnote-1), kura mērķis ir atbalsta sniegšana Ukrainas civiliedzīvotājiem, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ, kā arī vispārēja atbalsta sniegšana Ukrainas sabiedrībai. Saskaņā ar Likumu Ukrainas civiliedzīvotāji ir Ukrainas pilsoņi un viņu ģimenes locekļi, kā arī personas, kuras Ukrainā saņēmušas pastāvīgās uzturēšanās atļauju un nevar atgriezties savas pilsonības valstī, bezvalstnieka statusu vai starptautiskās aizsardzības statusu, un to ģimenes locekļi.

Likums nosaka, ka Ukrainas civiliedzīvotāji darba attiecības var uzsākt tad, kad ir saņēmuši ilgtermiņa vīzu ar tiesībām uz nodarbinātību bez ierobežojumiem uz laiku līdz vienam gadam. L**īdz 2022.gada 31. decembrim izsniegtās ilgtermiņa vīzas un termiņuzturēšanās atļaujas būs derīgas līdz 2025.gada 4.martam**.[[2]](#footnote-2)

Saskaņā ar Iekšlietu ministrijas datiem, uz 2023.gada beigām Ukrainas civiliedzīvotājiem bija izsniegtas 61 544 ilgtermiņa D vīzas un termiņuzturēšanās atļaujas.

# **Ukrainas civiliedzīvotāju tiesības un pienākumi** **Latvijas darba tirgū**

Likums nosaka dažādus atvieglotos nosacījumus Latvijas darba devējiem Ukrainas civiliedzīvotāju nodarbināšanā.

Uz darba devēju, kurš vēlas nodarbināt Ukrainas civilpersonu, neattiecas normatīvo aktu par ārzemnieku nodarbināšanu prasība nodrošināt darba samaksu, kas nav zemāka par vidējo bruto darba samaksu Latvijā iepriekšējā gadā. Tāpat darba devējiem netiek piemērota prasība par iepriekšēju vakances reģistrēšanu NVA. Vienlaikus, darba apstākļi un atalgojums ir jānodrošina saskaņā ar spēkā esošajiem tiesību aktiem, nediskriminējot Ukrainas civiliedzīvotājus kā darba ņēmējus. Darba alga nedrīkst būt mazāka par valstī noteikto minimālo algu (2022.gadā - 500 euro, 2023.gadā - 620 euro, 2024.gadā - 700 euro).

Darba devējs ir tiesīgs pieņemt darbā Ukrainas civilpersonu trīs mēnešus no darba līguma noslēgšanas dienas bez pirmās obligātās medicīniskās pārbaudes, izņemot gadījumus, kad to paredzēts nodarbināt īpašos apstākļos.

Likums nosaka, ka darba devējs drīkst nodarbināt Ukrainas civilpersonu bez latviešu valodas zināšanām, ciktāl tas netraucē darba pienākumu veikšanu. Darba devējs ir atbildīgs par komunikācijas nodrošināšanu darba pienākumu veikšanai, tostarp ārstniecības personu, farmaceitu un farmaceita asistentu, kas ir Ukrainas civiliedzīvotājs.

Uz Ukrainas civiliedzīvotājiem attiecas atvieglotie nosacījumi profesionālās kvalifikācijas atzīšanā. Latvijā Akadēmiskās informācijas centrs pieņem iesniegumus ārvalstīs iegūto profesionālo kvalifikāciju atzīšanai no personām, kas vēlas strādāt Latvijā reglamentētajās profesijās, izvērtē tos un sagatavo atzinumus par iegūto profesionālo kvalifikāciju atbilstību prasībām Latvijā (lēmumus pieņem attiecīgās Ministru kabineta noteiktās institūcijas). Ukrainas civiliedzīvotāju dokumentu pārbaude notiek saīsinātā termiņā, t.i., 3 mēnešu laikā, kā arī kompetentās institūcijas var neprasīt visus iesniegšanai nepieciešamos dokumentus, ja no esošajiem dokumentiem var pārliecināties par pretendenta izglītību un veikto profesionālo darbību Ukrainā. Ukrainas civiliedzīvotāji atsevišķās profesijās (tostarp, veselības aprūpes darbinieki, pedagogi (interešu un profesionālās izglītības, svešvalodu skolotāji), farmaceiti, atsevišķas profesijas būvniecības jomā) var pieteikties arī īslaicīgai pakalpojumu sniegšanai Latvijā, neveicot profesionālās kvalifikācijas atzīšanu.

Pastāv arī Likumā paredzētie nosacījumi, kas attiecas uz civiliedzīvotāju tiesībām nodarboties ar ārstniecību un farmaceitisko aprūpi, bērnu aprūpes un psiholoģisko pakalpojumu sniegšanu, strādāt izglītības sistēmā un sportā. Veselības aprūpes darbinieki, farmaceiti un pedagogi šādos gadījumos savu profesionālo darbību veic Latvijā pieredzējušu vietējo speciālistu vadībā vai uzraudzībā. Ukrainas civiliedzīvotāji - pedagogi un sporta speciālisti var strādāt Latvijā, neievērojot normatīvā regulējuma prasības attiecīgajai profesijai, ja viņi strādā tikai ar Ukrainas civiliedzīvotājiem. Tas nozīmē, ka viņiem nav jāveic ne profesionālās kvalifikācijas atzīšana, ne arī vajadzīga atļauja īslaicīgai darbībai Latvijā.

# **Nodarbinātības valsts aģentūrā reģistrēto Ukrainas civiliedzīvotāju portrets**

Saskaņā ar NVA datiem no 2022.gada 7.marta līdz 2024.gada sākumam NVA pavisam ir bijuši reģistrēti 26 106 Ukrainas civiliedzīvotāji. Visbiežāk Ukrainas civiliedzīvotāji reģistrējas NVA, lai pieteiktos nodarbinātības vai pašnodarbinātības pabalstam (skat. sīkāk 4.2.sadaļu), kā arī lai saņemtu NVA konsultācijas un atbalstu, neiegūstot bezdarbnieka vai darba meklētāja statusu, taču 7 721 personām attiecīgajā laika periodā ir ticis piešķirts bezdarbnieka vai darba meklētāja statuss (skat. 1. tabulu).

*1.tabula.* ***NVA reģistrēto Ukrainas civiliedzīvotāju skaits***

|  |  |  |  |  |  |
| --- | --- | --- | --- | --- | --- |
|  | **14.03.2022.** | **27.06.2022.** | **27.12.2022.** | **26.06.2023.** | **02.01.2024.** |
| **NVA reģistrēti Ukrainas civiliedzīvotāji (no 7.marta – uzkrājošie dati)\*:** | 308 | 6 988 | 17 267 | 22 514 | 26 106 |
| ***tai skaitā, piešķirts bezdarbnieka/ darba meklētāja statuss*** | 2 | 304 | 4 131 | 5 178 | 7 721 |

*Datu avots: NVA*

*\* Konsultāciju laikā pārrunā kādā profesijā ir strādājis, piedāvā vakances un sagatavo, izdrukā CV latviešu valodā*

2024.gada 2.janvārī 75% no NVA uzskaitē esošajiem Ukrainas civiliedzīvotājiem bija sievietes (skat. 2.tabulu). Apmēram 1/4 no NVA uzskaitē esošajām sievietēm un 1/3 no vīriešiem bija vecumā virs 50 gadiem.

*2.tabula.* ***NVA uzskaitē esošo Ukrainas civiliedzīvotāju portrets pēc dzimuma (dati uz 02.01.2024.)***

|  |  |  |  |
| --- | --- | --- | --- |
|  | **Vīrieši** | **Sievietes** | **Kopā** |
| Kopā, t.sk.: | 436 | 1 300 | 1 736 |
| *bezdarbnieki, darba meklētāji* | *415* | *1 240* | *1 655* |
| *citas personas* | *21* | *60* | *81* |
| Vecumā 50+ | 127 | 320 | 447 |

*Datu avots: NVA*

2023.gada nogalē no NVA uzskaitē esošajiem Ukrainas civiliedzīvotājiem visvairāk bija reģistrējušies Rīgā un Latvijas lielākajās pilsētās – Daugavpilī, Jelgavā, Rēzeknē, Ventspilī, Jūrmalā u.c., kā arī vairākos Latvijas novados (sk. 3.tabulu).

*3.tabula.* ***NVA uzskaitē esošo Ukrainas civiliedzīvotāju skaits sadalījumā pa novadiem, kuros reģistrējušies (dati uz 31.12.2023.)***

|  |  |  |  |
| --- | --- | --- | --- |
| **Novadu teritorijas** | **Ukrainas civiliedzīvotāju skaits** | **Novadu teritorijas** | **Ukrainas civiliedzīvotāju skaits** |
| Rīga | 804 | Dienvidkurzemes nov. | 12 |
| Daugavpils | 149 | Smiltenes nov. | 11 |
| Jelgava | 60 | Talsu nov. | 11 |
| Rēzekne | 57 | Augšdaugavas nov. | 10 |
| Ventspils | 47 | Olaines nov. | 10 |
| Jūrmala | 44 | Mārupes nov. | 9 |
| Rēzeknes nov. | 42 | Jēkabpils nov. | 9 |
| Bauskas nov. | 37 | Alūksnes nov. | 8 |
| Liepāja | 34 | Salaspils nov. | 9 |
| Ludzas nov. | 27 | Valmieras nov. | 7 |
| Tukuma nov. | 23 | Ventspils nov. | 7 |
| Siguldas nov. | 22 | Balvu nov. | 6 |
| Cēsu nov. | 22 | Preiļu nov. | 6 |
| Gulbenes nov. | 21 | Valkas nov. | 5 |
| Aizkraukles nov. | 21 | Limbažu nov. | 5 |
| Ogres nov. | 17 | Ādažu nov. | 4 |
| Valmiera | 16 | Krāslavas nov. | 4 |
| Saldus nov. | 14 | Ogre | 4 |
| Jelgavas nov. | 13 | Ķekavas nov. | 3 |
| Kuldīgas nov. | 13 | Dobeles nov. | 3 |
| Ropažu nov. | 13 | Saulkrastu nov. | 3 |
| Jēkabpils | 12 | Madonas nov. | 1 |
| **Kopā** | | | **1 655** |

*Datu avots: NVA*

Saskaņā ar NVA datiem 2023.gada beigās no 1655 NVA uzskaitē esošajiem bezdarbniekiem un darba meklētājiem gandrīz 1/4 daļa (383) savu profesiju nebija norādījuši, savukārt 89 personas bija norādījušas, ka viņām nebija profesijas (specialitātes). Daudzi NVA reģistrētie Ukrainas civiliedzīvotāji pēc profesijas bija ekonomisti, juristi, pedagogi, pavāri, vispārējās vidējās izglītības skolotāji un daudzi citi kvalificētie speciālisti (skat. 4. tabulu).

*4.tabula.* ***TOP 10 NVA uzskaitē esošo Ukrainas civiliedzīvotāju***

***iegūtās izglītības / profesijas (dati uz 31.12.2023.)***

|  |  |  |
| --- | --- | --- |
|  | **Profesija** | **Skaits** |
| 1. | Ekonomists | 118 |
| 2. | Jurists | 41 |
| 3. | Pedagogs | 36 |
| 4. | Pavārs | 35 |
| 5. | Vispārējās vidējās izglītības skolotājs | 33 |
| 6. | Māsa | 33 |
| 7. | Finansists | 32 |
| 8. | Grāmatvedis | 20 |
| 9. | Psihologs | 20 |
| 10. | Pirmsskolas izglītības skolotājs | 19 |

*Datu avots: NVA*

Savukārt, NVA uzskaitē esošie Ukrainas civiliedzīvotāji visbiežāk kā vēlamās norādīja šādas profesijas: apkopējs, palīgstrādnieks, tirdzniecības zāles darbinieks, iesaiņotājs, ceha strādnieks, gadījuma darbu strādnieks, pārdevējs konsultants, skolotāja palīgs, komplektētājs (iesaiņotājs), automobiļa vadītājs (skat. 5. tabulu).

*5.tabula.* ***TOP 10******NVA uzskaitē esošo Ukrainas civiliedzīvotāju galvenās vēlamās profesijas***

***(dati uz 31.12.2023.)***

|  |  |  |
| --- | --- | --- |
|  | **Profesija** | **Skaits** |
| 1. | Apkopējs | 164 |
| 2. | Palīgstrādnieks | 112 |
| 3. | Tirdzniecības zāles darbinieks | 67 |
| 4. | Iesaiņotājs | 49 |
| 5. | Ceha strādnieks | 48 |
| 6. | Gadījuma darbu strādnieks | 46 |
| 7. | Pārdevējs konsultants | 41 |
| 8. | Skolotāja palīgs | 39 |
| 9. | Komplektētājs (iesaiņotājs) | 39 |
| 10. | Automobiļa vadītājs | 38 |

*Datu avots: NVA*

Saskaņā ar NVA datiem 2023.gada beigās no 1 655 NVA uzskaitē esošajiem bezdarbniekiem un darba meklētājiem 53% (876) bija ar bezdarba ilgumu līdz 6 mēnešiem, 22% (370) bija ar bezdarba ilgumu no 6 līdz 12 mēnešiem, savukārt 25% (409) no uzskaitē esošajiem bija ar bezdarba ilgumu no 1 gada līdz 3 gadiem (skat. 6. tabulu). Salīdzinājumam, 2023.gada beigās visu NVA reģistrēto bezdarbnieku sadalījums pēc bezdarba ilguma bija šāds: līdz 6 mēnešiem - 65%, no 6 līdz 12 mēnešiem – 19%, no 1 līdz 3 gadiem – 10%, 3 gadi un vairāk – 6%; kopējais ilgstošo bezdarbnieku (ar bezdarba ilgumu no 1 gada un ilgāk) īpatsvars bezdarbnieku kopskaitā bija 16%.

Vislielākais bezdarbnieku skaits ar bezdarba ilgumu no 1 gada līdz 3 gadiem skaits Ukrainas civiliedzīvotāju vidū bija Latgalē (aptuveni 1/3 daļa), bet vismazākais – Vidzemē (19%), savukārt Zemgalē bija 21%, Kurzemē un Rīgā – 24%.Kurzemes reģionā bija vislielākais Ukrainas civiliedzīvotāju īpatsvars (60%), kam bezdarba ilgums bija līdz 6 mēnešiem (Vidzemē - 58%, Zemgalē – 57%, Rīgā – 54%, Latgalē – 43%).

*6. tabula.* ***NVA uzskaitē esošo Ukrainas civiliedzīvotāju bezdarba ilgums sadalījumā pa reģioniem (dati uz 31.12.2023.)***

|  |  |  |  |  |  |  |
| --- | --- | --- | --- | --- | --- | --- |
| **Bezdarba ilgums** | **Kurzemes reģions** | **Latgales reģions** | **Rīgas reģions** | **Vidzemes reģions** | **Zemgales reģions** | **Kopā** |
| līdz 6 mēnešiem | 98 | 127 | 492 | 73 | 86 | 876 |
| 6 - 12 mēneši | 26 | 78 | 205 | 29 | 32 | 370 |
| 1 - 3 gadi | 39 | 93 | 221 | 24 | 32 | 409 |
| **Kopā** | **163** | **298** | **918** | **126** | **150** | **1 655** |

*Datu avots: NVA*

# **Nodarbinātības valsts aģentūras pakalpojumi Ukrainas civiliedzīvotājiem**

NVA Ukrainas civiliedzīvotājiem piedāvā informāciju par vakancēm, kā arī nodrošina sadarbību ar darba devējiem darba atrašanā. Informācija pieejama visās NVA filiālēs, arī pa bezmaksas informatīvo tālruni 80 200 206 un NVA mājaslapā: <https://www.nva.gov.lv/lv/ukrainas-civiliedzivotaju-nodarbinatiba.> NVA darbinieki Ukrainas civiliedzīvotājiem sniedz konsultācijas, palīdz piemeklēt darba iespējas un sazināties ar darba devēju, pieņem un administrē pieteikumus nodarbinātības vai pašnodarbinātības uzsākšanas pabalstam.

Ukrainas civiliedzīvotājiem, kuri NVA ir reģistrējušies kā bezdarbnieki, ir pieejami tādi paši aktīvie nodarbinātības atbalsta pasākumi kā Latvijas valstspiederīgajiem, tai skaitā, individuālā darba meklēšanas plāna sagatavošana, karjeras konsultācijas, latviešu valodas kursi, profesionālās kvalifikācijas ieguve, apmācība pie darba devēja, subsidētā nodarbinātība, reģionālās mobilitātes atbalsts u.c.[[3]](#footnote-3)

## 4.1. Dalība aktīvajos nodarbinātības pasākumos

Laika posmā no 2022.gada 7.marta līdz 2024.gada 2.janvārim kopumā 2 733 Ukrainas civiliedzīvotāji ir piedalījušies NVA piedāvātajos aktīvajos nodarbinātības pasākumos: 1 188 personas 2022.gadā un 1 545 - 2023.gadā. Visbiežāk Ukrainas civiliedzīvotāji izmanto iespēju saņemt karjeras konsultācijas un piedalīties neformālās izglītības ieguvē (visbiežāk - latviešu valodas apguvē) u.c. pasākumos (skat. 7.tabulu).

*7. tabula.* ***Ukrainas civiliedzīvotāju skaits, kuri uzsākuši dalību aktīvajos nodarbinātības un preventīvajos pasākumos 2022.-2023.gadā***

|  |  |  |
| --- | --- | --- |
| **Pasākuma nosaukums** | **2022** | **2023** |
| **Karjeras konsultācijas** | **765** | **758** |
| **Neformālās izglītības ieguve, t.sk.:** | **177** | **485** |
| angļu valodas apmācība | 9 | 60 |
| datorprogrammu apmācība | - | 9 |
| transportlīdzekļu vadītāju apmācība | - | 2 |
| traktortehnikas vadītāju apmācība | 2 | 3 |
| valsts valodas apmācība | 166 | 411 |
| valsts valoda – pamata līmeņa 1. pakāpe (A1) | 157 | 273 |
| valsts valoda – pamata līmeņa 2. pakāpe (A2) | 5 | 100 |
| valsts valoda – vidējā līmeņa 1. pakāpe (B1) | 4 | 31 |
| valsts valoda – vidējā līmeņa 2. pakāpe (B2) | - | 3 |
| valsts valoda – augstākā līmeņa 1. pakāpe (C1) | - | 4 |
| **Informatīvā diena** | **-** | **95** |
| **Skolēnu vasaras nodarbinātība** | **74** | **47** |
| **Konkurētspējas paaugstināšanas pasākumi (pamatprasmes)** | **1** | **45** |
| **Algoti pagaidu sabiedriskie darbi** | **19** | **44** |
| **Subsidētās darba vietas** | **63** | **17** |
| **Praktiskā apmācība pie darba devēja** | **47** | **12** |
| **Komersantu nodarbināto personu reģionālās mobilitātes atbalsts** | **8** | **9** |
| **Atbalsts reģionālai mobilitātei mācību laikā** | **12** | **9** |
| **Attālinātā apmācība Google programmās** | **2** | **8** |
| **Darbam nepieciešamo iemaņu attīstība** | **9** | **6** |
| **EURES (Eiropas Nodarbinātības dienestu tīkla) konsultācijas par darba un dzīves apstākļiem Eiropā** | **8** | **5** |
| **E-apmācība** | **-** | **2** |
| **Profesionālās kvalifikācijas apmācības programmas** | **-** | **1** |
| **Apmācības tiešsaistes kursu platformās** | **1** | **1** |
| **Ergoterapeita pakalpojums** | **2** | **1** |
| **KOPĀ** | **1 188** | **1 545** |

*Datu avots: NVA*

## 4.2. Nodarbinātības un pašnodarbinātības uzsākšanas pabalsts

Ātrākai integrācijai darba tirgū un patstāvīgās dzīves uzsākšanai, Ukrainas civiliedzīvotājiem, uzsākot darba tiesiskās attiecības (izņemot skolēnu vasaras nodarbinātības pasākumu), ir pieejams vienreizējs nodarbinātības uzsākšanas vai pašnodarbinātības uzsākšanas pabalsts - abi pabalsti ir minimālās algas apmērā (2022.gadā - 500 euro, 2023.gadā - 620 euro, 2024.gadā - 700 euro). Iesniegumus par nodarbinātības uzsākšanas pabalstu NVA sāka pieņemt no 2022.gada 7.marta, bet iesniegumus par pašnodarbinātības uzsākšanas pabalstu – sākot ar 2022.gada 3.oktobri, ievērojot Likuma grozījumus, kas paredzēja ieviest pašnodarbinātības uzsākšanas pabalstu.

Laika posmā no 2022.gada 7.marta līdz 2024.gada 2.janvārim NVA bija saņemti 14 482 iesniegumi nodarbinātības uzsākšanas pabalsta izmaksai, bet no 2022.gada 3.oktobra līdz 2024.gada 2.janvārim - 368 iesniegumi pašnodarbinātības uzsākšanas pabalsta izmaksai, savukārt, nodarbinātības pabalsts bija izmaksāts 14 018 personai, bet pašnodarbinātības pabalsts - 320 personām (skat. 8.tabulu).

*8.tabula.* ***Iesniegumu nodarbinātības uzsākšanas pabalsta un pašnodarbinātības uzsākšanas pabalsta saņemšanai un pabalstu saņēmēju skaits (uzkrājošie dati)***

|  |  |  |  |  |
| --- | --- | --- | --- | --- |
|  | **27.06.2022.** | **27.12.2022.** | **26.06.2023.** | **02.01.2024.** |
| **Iesniegumu skaits nodarbinātības uzsākšanas pabalsta saņemšanai** | 5 306 | 10 616 | 12 787 | 14 482 |
| **Iesniegumu skaits pašnodarbinātības uzsākšanas pabalsta saņemšanai** | - | 84 | 244 | 368 |
| **Personu skaits, kam izmaksāts nodarbinātības uzsākšanas pabalsts** | 4 062 | 10 135 | 12 246 | 14 018 |
| **Personu skaits, kam izmaksāts pašnodarbinātības uzsākšanas pabalsts** | - | 72 | 216 | 320 |

*Datu avots: NVA.*

Kopumā NVA statistika par nodarbinātības un pašnodarbinātības uzsākšanas pabalsta piešķiršanu norāda uz to, ka lielākā daļa Ukrainas civiliedzīvotāju, kas vēršas NVA, atrod darbu.

## 4.3. Nodarbinātības valsts aģentūras sadarbība ar darba devējiem

NVA sadarbojas ar darba devējiem, sniedzot informāciju par Ukrainas civiliedzīvotāju nodarbināšanas iespējām, piesakot vakances un piemeklējot kandidātus uz vakancēm. Tāpat NVA piedalās Rīgas atbalsta centra Ukrainas civiliedzīvotājiem organizētajās darba biržās, kur darba devēji tiekas ar Ukrainas civiliedzīvotājiem. NVA piedalās arī vietējo pašvaldību organizētajos pasākumos/tikšanās ar Ukrainas civiliedzīvotājiem. NVA sniedz intervijas radio un televīzijā par NVA reģistrēto Ukrainas civiliedzīvotāju portretu (vecums, dzimums, izglītība), kā arī informāciju par pieprasītākajām Ukrainas civiliedzīvotāju profesijām un darba devēju piedāvātajām vakancēm Ukrainas civiliedzīvotājiem.

Saskaņā ar NVA datiem uz 2024.gada 2.janvāri, kopumā 81 darba devējs piedāvāja 703 vakances Ukrainas civiliedzīvotājiem (skat.9.tabulu).

*9.tabula.* ***Darba devēju skaits, kas piedāvā vakances Ukrainas civiliedzīvotājiem, un piedāvāto vakanču skaits (uz konkrēto datumu)***

|  |  |  |  |  |  |
| --- | --- | --- | --- | --- | --- |
|  | **14.03.2022.** | **27.06.2022.** | **27.12.2022.** | **26.06.2023.** | **02.01.2024.** |
| **Darba devēju skaits, kas piedāvā vakances Ukrainas civiliedzīvotājiem** | 534 | 565 | 219 | 181 | 81 |
| **Darba devēju piedāvāto vakanču skaits Ukrainas civiliedzīvotājiem** | 4 227 | 4 957 | 2 051 | 1 865 | 703 |

*Datu avots: NVA*

## 4.4. Nodarbinātības valsts aģentūras secinājumi par Ukrainas civiliedzīvotāju nodarbinātību

Analizējot NVA un Valsts ieņēmumu dienesta (turpmāk - VID) informāciju par Ukrainas civiliedzīvotāju nodarbinātību, NVA secināja, ka uz 2023.gada decembra beigām 53% nodarbinātības pabalstu saņēmušo turpināja strādāt pie tā paša vai cita darba devēja Latvijā, bet 35% strādāja pie tā paša darba devēja.

Saskaņā ar NVA novērojumiem, būtiskākie izaicinājumi, kas kavējuši Ukrainas civiliedzīvotāju efektīvāku integrāciju darba tirgū ir šādi: pieejamu un lētu īres dzīvokļu trūkums Rīgā un ekonomiskās attīstības centros; ierobežots vakanču piedāvājums novados un lauku teritorijās ārpus Rīgas reģiona; ierobežotas sabiedriskā transporta plūsmas no dzīvesvietām lauku teritorijās uz novadu centriem; valsts valodas neprasme augsti kvalificētās profesijās (piemēram, skolotājiem, mediķiem, juristiem u.c.), kas traucē strādāt savā profesijā un pilnvērtīgāk realizēt savu potenciālu; nepietiekams nepilnas slodzes vakanču skaits, kas ir aktuāli, piemēram, sievietēm ar pirmsskolas/sākumskolas vecuma bērniem.

# **Valsts ieņēmumu dienesta dati par Ukrainas civiliedzīvotājiem**

Saskaņā ar VID datiem laika posmā no 2022.gada aprīļa līdz 2023.gada beigām nodarbināto Ukrainas civiliedzīvotāju skaits palielinājies no 3 089 līdz 8 721 (skat. 1.attēlu).

Ņemot vērā, ka saskaņā ar Iekšlietu ministrijas datiem uz 2023.gada 31.decembri Ukrainas civiliedzīvotāju atbalsta sniegšanai nepieciešamās informācijas reģistrā (UCASNIR) bija reģistrēti 20 540 Ukrainas civiliedzīvotāji darbspējas vecumā no 18 līdz 65 gadiem, var secināt, ka Ukrainas civiliedzīvotāju nodarbinātības līmenis 2023.gada beigās bija 43%.

*1.attēls.* ***Ukrainas civiliedzīvotāju - darba ņēmēju skaits***

*Datu avots: VID*

Savukārt, darba devēju skaits attiecīgajā laika posmā pieauga no 1 285 līdz 3 073, bet darba vietu skaits – no 3 169 līdz 9 185 (skat. 2. attēlu).

*2.attēls.* ***Darba devēju, kuri nodarbina Ukrainas civiliedzīvotājus, un darba vietu, kurās nodarbināti Ukrainas civiliedzīvotāji, skaits***

*Datu avots: VID*

Saskaņā ar Centrālās statistikas pārvaldes datiem 2023.gadā vidējā bruto darba samaksa Latvijā bija 1 537 euro. Kopš 2022.gada aprīļa Ukrainas civiliedzīvotāju vidējie ienākumi no darba pieauga (kaut arī vēl nesasniedzot vidējās darba algas līmeni Latvijā), 2023.gada decembrī sasniedzot 1 213 euro (skat. 3.attēlu).

*3.attēls.* ***Ukrainas civiliedzīvotāju - darba ņēmēju vidējie mēneša bruto darba ienākumi un ienākumus saņēmušo skaits***

*Datu avots: VID*

Lielākās daļas nodarbināto Ukrainas civiliedzīvotāju alga bija lielāka par minimālo algu Latvijā (skat. 4. attēlu).

*4.attēls.* ***Ukrainas civiliedzīvotāju sadalījums pēc darba ienākumu apmēra 2023.gada decembrī***

*Datu avots: VID*

Visbiežāk Ukrainas civiliedzīvotāji ir strādājuši par palīgstrādniekiem, apkopējiem, pārdevējiem, ceha strādniekiem, pavāriem, virtuves darbiniekiem u.c. (skat. 10. tabulu).

*10.tabula.* ***Izplatītākās profesijas Ukrainas civiliedzīvotāju vidū 2023.gada decembrī***

|  |  |  |
| --- | --- | --- |
|  | **Profesijas nosaukums** | **Darba vietu skaits** |
| 1. | Palīgstrādnieks | 541 |
| 2. | Apkopējs | 536 |
| 3. | Pārdevējs\* | 371 |
| 4. | Ceha strādnieks | 314 |
| 5. | Pavārs | 238 |
| 6. | Virtuves darbinieks | 193 |
| 7. | Kravas automobiļa vadītājs | 144 |
| 8. | Viesnīcas istabenis | 141 |
| 9. | Būvstrādnieks | 129 |
| 10. | Pavāra palīgs | 120 |

\* Mazumtirdzniecības veikala pārdevējs, pārdevējs konsultants, tirdzniecības zāles darbinieks, pārdevēja palīgs.

*Datu avots: VID*

Savukārt, darba devēju pamatdarbības jomas ir bijušas ļoti dažādas, bet visizplatītākās 2023.gada decembrī bija ēdināšanas pakalpojumu, mazumtirdzniecības, transporta, vairumtirdzniecības, ēku būvniecības u.c. jomas (skat. 11. tabulu).

*11.tabula.* ***Izplatītākie Ukrainas civiliedzīvotājus nodarbinājušo darba devēju pamatdarbības veidi 2023.gada decembrī***

|  |  |  |
| --- | --- | --- |
| NACE 2.red. apkopojošais kods | NACE 2.redakcijas apkopojoša koda nosaukums | **Darba devēju skaits** |
| 56 | Ēdināšanas pakalpojumi | 304 |
| 47 | Mazumtirdzniecība, izņemot automobiļus un motociklus | 206 |
| 49 | Sauszemes transports un cauruļvadu transports | 183 |
| 46 | Vairumtirdzniecība, izņemot automobiļus un motociklus | 166 |
| 41 | Ēku būvniecība | 161 |
| 43 | Specializētie būvdarbi | 143 |
| 86 | Veselības aizsardzība | 142 |
| 45 | Automobiļu un motociklu vairumtirdzniecība, mazumtirdzniecība un remonts | 109 |
| 10 | Pārtikas produktu ražošana | 103 |
| 85 | Izglītība | 84 |

*Datu avots: VID*

Lielākā daļa Ukrainas civiliedzīvotāju 2023.gada beigās strādāja Rīgā vai Rīgas plānošanas reģionā (skat. 5. attēlu).

*5.attēls.* ***2023.gada decembrī Ukrainas civiliedzīvotājus nodarbinājušo darba devēju sadalījums pēc norādītās adreses plānošanas reģiona***

*Datu avots: VID*

Saskaņā arī VID datiem Ukrainas civiliedzīvotāju - saimnieciskās darbības veicēju skaits pieauga no 21 personas 2022.gada aprīlī līdz 630 personai - 2023.gada decembrī (skat. 6. attēlu).

*6.attēls.* ***Ukrainas civiliedzīvotāju - saimnieciskās darbības veicēju skaits\****

\* Skatīti visi, kas bija reģistrējušies kā saimnieciskās darbības veicēji kaut vienu dienu attiecīgajā mēnesī.

*Datu avots: VID*

# **Kopsavilkums un secinājumi**

* Kopš 2022.gada marta Latvijā tiek īstenoti vairāki pasākumi Ukrainas civiliedzīvotāju nodarbinātības veicināšanai, gan pieņemot dažādus atvieglotos nosacījumus darba devējiem Ukrainas civiliedzīvotāju nodarbināšanā, gan īstenojot praktiskos pasākumus atbalsta sniegšanai, galvenokārt, ar NVA starpniecību.
* Līdz 2024.gada sākumam pavisam NVA ir bijuši reģistrēti 26 106 Ukrainas civiliedzīvotāji, 7 721 personām ir ticis piešķirts bezdarbnieka vai darba meklētāja statuss.
* 75% no NVA reģistrētajiem Ukrainas civiliedzīvotājiem ir sievietes, aptuveni 1/4 no bezdarbniekiem ir vecumā virs 50 gadiem. Daudzi NVA reģistrētie Ukrainas civiliedzīvotāji ir kvalificēti speciālisti ar augstāko izglītību, taču daļai bezdarbnieku nav profesijas/specialitātes, daudzi vēlas strādāt mazkvalificētos darbus, daļa arī dažādās specialitātēs.
* 2023.gada beigās 53% no NVA reģistrētajiem Ukrainas civiliedzīvotājiem bija ar bezdarba ilgumu līdz 6 mēnešiem, 22% - no 6 līdz 12 mēnešiem, savukārt 25% - bezdarba ilgumu no 1 gada un vairāk.
* Aptuveni 3 000 NVA reģistrēto Ukrainas civiliedzīvotāju ir piedalījušies NVA piedāvātajos aktīvajos nodarbinātības pasākumos, visbiežāk - karjeras konsultācijās un latviešu valodas apguvē.
* Uzsākot nodarbinātību, Ukrainas civiliedzīvotājiem ir pieejams vienreizējs nodarbinātības un pašnodarbinātības uzsākšanas pabalsts - abi pabalsta veidi ir minimālās algas apmērā (2022.gadā - 500 euro, 2023.gadā - 620 euro, 2024.gadā - 700 euro). Līdz 2024.gada sākumam NVA bija saņemti 14 482 iesniegumi nodarbinātības uzsākšanas pabalsta izmaksai un 368 iesniegumi pašnodarbinātības uzsākšanas pabalsta izmaksai, kas norāda uz to, ka lielākā daļa Ukrainas civiliedzīvotāju, kas vēršas NVA, atrod darbu. 2024.gada laikā plānots lemt par šī pabalsta turpināšanu vai iespējamām izmaiņām.
* Analizējot NVA un VID informāciju par Ukrainas civiliedzīvotāju nodarbinātību, NVA secina, ka uz 2023.gada decembra beigām 53% nodarbinātības pabalstu saņēmušo turpināja strādāt pie tā paša vai cita darba devēja Latvijā, bet 35% strādāja pie tā paša darba devēja.
* VID dati liecina, ka 2023.gada 31. decembrī aktuālas darba tiesiskās attiecības ar 8 721 Ukrainas civiliedzīvotāju 9 185 darba vietās bija deklarējuši 3 073 darba devēji. Ukrainas civiliedzīvotāju nodarbinātības līmenis (nodarbināto īpatsvars iedzīvotāju darbspējas vecumā (18-65 gadi) kopskaitā) 2023.gada beigās bija 43%. 2023.gada beigās Latvijā uzturējās 630 Ukrainas civiliedzīvotāji – saimnieciskās darbības veicēji.
* Saskaņā ar VID datiem kopš 2022.gada aprīļa vidējie Ukrainas civiliedzīvotāju ienākumi no darba pakāpeniski pieauga, un lielākās daļas nodarbināto Ukrainas civiliedzīvotāju alga bija lielāka par minimālo algu Latvijā.
* Saskaņā ar VID datiem Ukrainas civiliedzīvotāji visbiežāk ir strādājuši Rīgā un Rīgas reģionā par palīgstrādniekiem, apkopējiem, pārdevējiem, ceha strādniekiem, pavāriem, virtuves darbiniekiem, utt. Savukārt, 2023. gada beigās darba devēju, kas nodarbina Ukrainas civiliedzīvotājus, izplatītākie pamatdarbības veidi bija ēdināšanas pakalpojumi, mazumtirdzniecība, transports, vairumtirdzniecība, ēku būvniecība u.c.
* Kopumā ir vērojamas pozitīvās tendences Ukrainas civiliedzīvotāju integrācijā Latvijas darba tirgū, par ko liecina pieaugošs nodarbināto un pašnodarbināto skaits un vidējās darba algas paaugstināšanās, kā arī tas, ka vairāk par pusi nodarbinātības pabalsta saņēmēju turpina strādāt Latvijā. Vienlaikus aktuāls jautājums ir Ukrainas civiliedzīvotāju nodarbinātības veicināšana augstas kvalifikācijas profesijās, jo daudziem bezdarbniekiem ir augstākā izglītība.
* Viens no svarīgākajiem priekšnosacījumiem turpmākai Ukrainas civiliedzīvotāju iekļaušanai Latvijas darba tirgū ir latviešu valodas apguves iespēju nodrošināšana, kā arī mājokļa pieejamība, piemērotu vakanču pieejamība ārpus Rīgas reģiona, nepilna darba laika vakanču piedāvājums, kas ir īpaši aktuāls sievietēm.

# **Institūciju un organizāciju priekšlikumi**

**Biedrība “Gribu palīdzēt bēgļiem”**

* Apsvērt atbalsta iespējas uzņēmējiem, kuri veicina latviešu valodas apguvi darba vietā.
* Izslēgt būtiskus pārtraukumus latviešu valodas apguvē (kursu piedāvājumā). Kaut arī NVA pakalpojums ir pieejams nepārtraukti, vienlaikus tas aptver daudz mazāku cilvēku skaitu nekā SIF kursi, kuriem nebija iespējams pieteikties kopš oktobra vidus.
* Izskatīt iespēju nodrošināt pārkvalifikācijas kursus tieši Ukrainas civiliedzīvotājiem. Kā secināts SIA "Civitta Latvija" īstenotajā izvērtējumā par rīcības plāna personu, kurām nepieciešama starptautiskā aizsardzība, pārvietošanai un uzņemšanai Latvijā rīcības virzienu – sociālekonomiskā iekļaušana (05.01.2023.) (<https://www.sif.gov.lv/lv/media/4812/download?attachment>): "šobrīd piedāvātie kvalifikācijas kursi ir tikai latviešu valodā, kas būtiski ierobežo cittautiešu iespēju tajos pilnvērtīgi piedalīties. Ir jābūt iespējai piedalīties personai interesējošajos kursos, piemēram, piesaistot tulkus, lai nodrošinātu personas pārprofilēšanos atbilstoši darba tirgum un veicinātu ātrāku sociālekonomisko iekļaušanos".
* Izvērtēt iespējas NVA CV un vakanču portālā uzreiz norādīt darba iespējas, kur ir pieejama izmitināšana. Tāpat jāveicina NVA darbinieku sadarbība ar pašvaldību koordinatoriem, kuriem ir informācija par izmitināšanas iespējām Ukrainas civiliedzīvotājiem pašvaldībās.
* Jāveicina kursu/informācijas pieejamība par uzņēmējdarbības un pašnodarbinātības uzsākšanas iespējām. Iespējams, NVA varētu piedāvāt mazā biznesa organizēšanas programmu citās valodās, ne tikai latviešu valodā, kā arī veidot uzņēmējdarbībai nepieciešamo telpu atbalsta programmu.
* Lai nepieļautu darbaspēka ekspluatāciju, piemēram, algas neizmaksāšanu, ir būtiski informēt Ukrainas civiliedzīvotājus par viņu tiesībām, darba līgumiem, nodokļiem un citiem saistītiem jautājumiem.
* Nepieciešams veicināt apmācību darbā, popularizējot NVA programmu “Apmācības pie darba devēja”, kurā darbiniekam bez priekšzināšanām vairāku mēnešu garumā tiek organizēta apmācība darba vietā, šajā laikā nodrošinot bezdarbniekam ikmēneša darba algas dotāciju, dotāciju apmācībā iesaistītā bezdarbnieka darba vadītājam.
* Kontekstā ar prasību Ukrainas bērniem Latvijā no nākamā mācību gada apmeklēt Latvijas mācību iestādes, jādomā par aktīvu Ukrainas pedagogu apzināšanu un potenciālo iesaisti/nodarbinātību šī procesa atbalstā.

# **Noderīga informācija**

Labklājības ministrijas informācija par atbalstu Ukrainas civiliedzīvotājiem:

<https://www.lm.gov.lv/lv/node/5365>

NVA atbalsta pasākumi Ukrainas civiliedzīvotājiem:

<https://www.nva.gov.lv/lv/ukrainas-civiliedzivotaju-nodarbinatiba>

NVA informācija darba devējiem, kas vēlas nodarbināt Ukrainas civiliedzīvotājus:

<https://www.nva.gov.lv/lv/darba-devejiem-kuri-velas-piedavat-darbu-ukrainas-civiliedzivotajiem>

NVA informācija par bezdarbnieku atbalsta pasākumiem:

<https://www.nva.gov.lv/lv/bezdarbniekiem-un-darba-mekletajiem>

Pilsonības un migrācijas lietu pārvaldes informācija:

<https://www.pmlp.gov.lv/lv/atbalsts-ukrainai-pidtrimka-ukraini-0>

Sadaļa “Darba iespējas” mājaslapā palidziukrainai.lv:

<https://www.ukraine-latvia.com/lv#work>

Rīgas domes informācija par Rīgas atbalsta centru Ukrainas civiliedzīvotājiem:

<https://www.riga.lv/lv/rigas-atbalsta-centrs-ukrainas-iedzivotajiem>

Sabiedrības integrācijas fonda Vienas pieturas aģentūras tālrunis 27380280

(pieejams darba dienās no plkst. 9:00 līdz plkst. 17:00)

1. <https://likumi.lv/ta/id/330546-ukrainas-civiliedzivotaju-atbalsta-likums> [↑](#footnote-ref-1)
2. Vairāk informācijas sk. Pilsonības un migrācijas lietu pārvaldes mājas lapā: <https://www.pmlp.gov.lv/lv/jaunums/ukrainas-civiliedzivotaju-uzturesanas-latvija-no-01012023> [↑](#footnote-ref-2)
3. Plašāka informācija par NVA pakalpojumiem pieejama NVA mājaslapas sadaļās: <https://www.nva.gov.lv/lv/mekleju-darbu>; <https://www.nva.gov.lv/lv/ukrainas-civiliedzivotaju-nodarbinatiba>. [↑](#footnote-ref-3)